Društvo multiple skleroze Krapinsko-zagorske županije u suradnji sa Savjetom za razvoj civilnoga društva Krapinsko-zagorske županije organizira radionicu „Što je savjetovanje sa zainteresiranom javnošću?“ koja će se održati **21. studenoga 2019. godine** u prostorima Gradske knjižnice Zabok s početkom u **13,00 sati.**

Savjetovanje sa zainteresiranom javnošću u postupcima donošenja zakona, drugih propisa i akata neizostavni je dio suvremenog, demokratskog procesa upravljanja javnim politikama, ali i jedan od ključnih koraka u jačanju otvorenosti, odgovornosti i djelotvornosti rada državnih tijela. Nekoliko je ključnih koristi savjetovanja – ono služi za prikupljanje širokog spektra podataka, ideja i stručnih mišljenja, prostor je za inovativna rješenja, može osigurati pravodobno otkrivanje mogućih problema u provedbi propisa, a posebno je važno za osnaživanje građana i jačanje demokratske građanske političke kulture. S druge strane, pitanje je u kojoj su mjeri građani informirani i aktivno sudjeluju u savjetovanjima kod donošenja javnih akata tijela državne uprave i jedinica lokalne i područne samouprave.

Radionicu će voditi predstavnice Krapinsko-zagorske županije, a projekt se provodi u sklopu projekta „Forum“ Društva multiple skleroze Krapinsko-zagorske županije financiranog iz programa „Društveni kapital zajednice“ Nacionalne zaklade za razvoj civilnoga društva. Radionica se provodi u suradnji sa Savjetom za razvoj civilnoga društva Krapinsko-zagorske županije.

Radionica je otvorena za sve zainteresirane građane, a prijave za sudjelovanje primaju se na broj 049/221-973 do 20. studenoga 2019. do 14,00 sati.